શુક્રવારે રાતે રીપબ્લિકન પક્ષે રજૂ કરેલા બજેટ પ્રસ્તાવના સમર્થનમાં ખાસા મત મળ્યા પણ તે પૂરતા ન હતા. સમર્થનમાં 50 મત પડયા, વિરુદ્ધમાં 48 મત. પ્રસ્તાવ પસાર કરાવવા 60 મતોની જરૂર હોય છે. રીપબ્લિકન પક્ષની બહુમતીવાળા પ્રતિનિધિગૃહ (નીચલુ ગૃહ) આ વિધેયક આસાનીથી પસાર થઈ ગયું હતું પણ સેનેટમાં રીપબ્લિકન પક્ષમાં બહુમતી હોવા છતાં તેને પસાર કરવા વિપક્ષ ડેમોક્રેટિક પક્ષના સમર્થનની દરકાર કરવામાં આવી. અમેરિકામાં એન્ટી ડેફિસિઅન્સી એક્ટ લાગુ છે જેમાં ભંડોળની કમીના વાંકે સંઘીય એજન્સીઓએ કામકાજ રોકવું પડે છે. સરકારી ભંડોળની કમી પૂરી કરવા સ્ટોપગેપ ડીલ લાવવામાં આવે છે, જેને સંસદના બેઉ ગૃહોમાં પસાર કરવાનું રહે છે. પ્રતિનિધિગૃહમાં પસાર થઈ ચૂકેલા વિધેયક પર સેનેટમાં ચર્ચા દરમિયાન રાતના બાર વાગી ગયા અને તે કારણે વિધેયક અટકી પડયું. ટ્રમ્પના કાર્યાલયે વિપક્ષ ડેમોક્રેટસને જવાબદાર ઠરાવ્યા. દરમિયાન શટડાઉનની અસર સોમવારે જોવા મળશે, જ્યારે અસંખ્ય કર્મચારીઓ ફરજ પર નહીં જોડાઈ શકે અને વિના વેતન તેઓએ ઘેર બેસવા વારો આવશે. માત્ર અતિ આવશ્યક સેવાઓ ચાલુ રખાશે.